ཕྱི་ལོ་༢༠༡༢འདི་བོད་དོན་རྒྱབ་སྐྱོར་གྱི་ལོར་བརྩི་རྒྱུ་དང་།ལོ་འདིའི་ནང་བོད་མི་དང་བོད་དོན་རྒྱབ་སྐྱོར་བ་ཚོས་སོ་སོའི་གནས་ཡུལ་རྒྱལ་ཁབ་ཀྱི་དབུས་དང་མངའ་སྡེའི་འཐུས་མི་ཚོར་བོད་དོན་སྐོར་དང་།བོད་ནང་གི་ད་ལྟའི་གནས་སྟངས།རྒྱ་ནག་གཞུང་གི་སྲིད་བྱུས་འཛིན་སྟངས།༸གོང་ས་མཆོག་དང་བོད་མིའི་སྒྲིག་འཛུགས་ཀྱི་ལངས་ཕྱོགས་ཇི་ཡིན་སོགས་འགྲེལ་བཤད་བྱས་ཏེ་གོ་རྟོགས་ཐུབ་པ་བཟོ་དགོས།བོད་དང་བོད་མིའི་རྩ་དོན་རྒྱབ་སྐྱོར་ཆེད་གྲོས་ཆོད་གཏན་འབེབས་ཡོང་ཐབས་དང་།བོད་སྐོར་བགྲོ་གླེང་གོ་སྒྲིགབོད་མིའི་དབུ་འཁྲིད་དང་སྒྲིག་འཛུགས་ཀྱི་ཆེ་མཐོང་གོང་མཐོར་གཏོང་བའི་ལས་འགུལ་སྤེལ་ཐབས་བཅས་གནང་དགོས།སྐབས་བཅུ་བཞི་པའི་བཀའ་ཤག་གིས་ཆིག་བསྒྲིལ་དང་།གསར་གཏོད།རང་ཁ་རང་གསོ་བཅས་ཀྱི་ལྟ་གྲུབ་ལམ་སྟོན་གཞི་རྩར་བཟུང་སྟེ།བོད་མིའི་རྩ་དོན་དམིགས་ཡུལ་སྒྲུབ་ཐབས་དང་།བོད་མིའི་སྤྱི་ཚོགས་དང་སྒྲིག་འཛུགས་ཁག་དུས་རབས་ཉེར་གཅིག་པའི་དུས་རྗེས་ཟིན་པ་བཟོ་ཐབས་ལ་འབད་རྩོལ་གང་ཡོད་ཞུ་རྒྱུ་ཡིན།གཞན་ཡང་།བོད་མི་ཡོངས་དང་བོད་དོན་རྒྱབ་སྐྱོར་བ་ཚོས་ལས་འགུལ་གང་འདྲ་ཞིག་སྤེལ་རུང་ཞི་བའི་སྒོ་ནས་དང་།ཡུལ་ཁྲིམས་དང་མི་འགལ་བ།ཆེ་མཐོང་ལྡན་པ་ཞིག་ངེས་པར་གནང་རོགས་ཞེས་འབོད་བསྐུལ་ཞུ་རྒྱུ་ཡིན།འཚེ་བ་མེད་པ་དང་མང་གཙོའི་ལམ་ལུགས་ནི་རང་རེའི་འགྱུར་བ་མེད་པའི་རྩ་བའི་ལྟ་གྲུབ་གཉིས་ཡིན་པ་དུས་རྟག་ཏུ་དྲན་དགོས།